REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj 06-2/186-23

17. oktobar 2023. godine

B e o g r a d

Z A P I S N I K

DEVETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 04. SEPTEMBRA 2023. GODINE

Sednica je počela u 12,00 časova.

Sednicom je predsedavao Nebojša Bakarec, zamenik predsednika Odbora.

Sednici su prisustvovali: Lepomir Ivković, Nebojša Bakarec, Nataša Tasić Knežević, Branislav Josifović, Staša Stojanović, Nataša Bogunović, dr Danijela Grujić, Branko Vukajlović, Tatjana Manojlović, Edis Durgutović, prof. dr Tamara Milenković Kerković i Rozalija Ekres, članovi Odbora.

Sednici su prisustvovali: Nada Macura (Milorad Bojović) i Nikola Bokan (Nataša Jovanović), zamenici članova Odbora.

Pored članova Odbora, sednici je prisustvovao Miodrag Ivanović, državni sekretar Ministarstva kulture.

Pre prelaska na utvrđivanje dnevnog reda, predsedavajući je konstatovao da sednici prisustvuje 14 narodnih poslanika i da su ispunjeni uslovi za rad i punovažno odlučivanje.

Na predlog predsedavajućeg, članovi Odbora su glasanjem (10 „za“, 1 „protiv“, 2 „uzdržano“, 1 „nije glasalo“ ) usvojili sledeći

D n e v n i r e d:

1. Razmatranje predloga zakona o potvrđivanju Sporazuma o filmskoj koprodukciji između Vlade Republike Srbije i Vlade Republike Italije, koji je podnela Vlada, u načelu.

Predsedavajući je pitao da li postoje predlozi za izmenu ili dopunu dnevnog reda. Za reč se javila Tatjana Manojlović i predložila novu tačku dnevnog reda: „izrugivanje javnosti Srbije povodom nove sezone rijalitija koji se emituje na televiziji „Pink“ i koje je počelo paralelno sa novom školskom godinom“.

Prof. Dr Tamara Milenković Kerković je predložila tačku o odgovornosti REM – a za širenje nasilja u medijima u Srbiji i tačku izmene zakona o sufinansiranju medijskih projekata.

 PRVA TAČKA DNEVNOG REDA: Razmatranje predloga zakona o potvrđivanju Sporazuma o filmskoj koprodukciji između Vlade Republike Srbije i Vlade Republike Italije

Predsedavajući je u uvodnim napomenama obavestio članove Odbora da je na sednici prisutan gospodin Miodrag Ivanović državni sekretar Ministarstva kulture. Takođe, u daljem izlaganju upoznao prisutne da je Vlada Republike Srbije 30. juna 2023. podnela Narodnoj skupštini RS Predlog zakona o potvrđivanju Sporazuma o filmskoj koprodukciji između Vlade Republike Srbije i Vlade Republike Italije i reč je dao gospodinu Miodragu Ivanoviću.

Miodrag Ivanović, državni sekretar Ministarstva kulture, istakao je da saradnja sa Republikom Italijom predstavlja visok prioritet kulturne politike Republike Srbije. Naveo je da je ovaj sporazum o odnosima u oblasti filma između Vlade Socijalističke Federativne Republike Jugoslavije i Vlade Republike Italije sačinjen u Rimu 20. januara 1968. godine i važio je 55 godina. Istakao je da on u pravno – tehničkom smislu treba da se osavremeni, kao i to da je ovaj sporazum jedan od pet bilateralnih sporazuma o kinematografskoj saradnji uz Austriju, Kanadu, Nemačku i Francusku koji datiraju još iz jugoslovenskog perioda. Interes za inoviranje sporazuma iskazala je Republika Italija, pri čemu je novi sporazum zasnovan na potrebama da se ojača saradnja na polju razvoja filmske umetnosti i filmske industrije naše dve zemlje, kao i da se tekst osavremeni i usaglasi sa razvojem tehnologije u oblasti audio i vizuelnog stvaralaštva. Takođe je naveo da Republika Italija i Generalna direkcija za film i audio-vizuelno stvaralaštvo pri Ministarstvu kulturnih dobara i kulturnih aktivnosti i turizma Italije predstavlja jednog od najznačajnijih aktera i partnera u savremenom svetu proizvodnje filmova i drugih audio-vizuelnih ostvarenja kako u Evropi, tako i u svetu i naglasio da je Srbija dobro pozicionirana u tom pravcu. Dodao je i to, da Srbija u okviru svoje kulturne politike ima za cilj privlačenje inostranih koprodukcija i da to uveliko radi kroz podsticaje u skladu sa Uredbom o podsticajima investitoru da u Republici Srbiji proizvodi audio-vizuelno delo, podsticaj na sredstva se dodeljuje investitoru kao bespovratno, putem povraćaja, u visini od 25 posto od kvalifikovanih troškova. U daljem izlaganju, objasnio je kako saradnja u oblasti kinematografije, zasnovana na ovom sporazumu pruža mogućnost za još intenzivniju koprodukcionu saradnju između Srbije i Italije u oblasti filmske produkcije uz učešće filmskih profesionalaca i stručnjaka sa obe strane, s tim da bi akcenat bio na novim mehanizmima i podsticajima koje pruža Republika Srbija za privlačenje stranih investitora. Finansijska sredstva za realizaciju sporazuma planirana su u budžetu Filmskog centra Srbije od 6,5 miliona dinara po svakoj godini potpisa sporazuma.

Dr Danijela Grujić navela je kako je Sporazum dobar sa tačke gledišta učvršćivanja kulturne saradnje Republike Srbije i Republike Italije, a posredno i Evropske unije. Međutim, dodala je, da je bitno da se saradnja u području kulture ne posmatra iz perspektive kulturne industrije, odnosno „kulturnog pogona“, već iz perspektive dosezanja visokog nivoa kvaliteta našeg stvaralaštva, doprinosa lepoti evropske kulturne raznolikosti i bratskog odnosa među evropskim narodima. Istakla je da Republika Srbija nakon majskih tragedija nema prostora ni vremena za parcijalan pristup stvarnosti, dok se društvo guši u nasilju, izrazila je kritiku da vlast odbija da uđe u borbu protiv nasilja, ispuni zahteve protesta „Srbija protiv nasilja“ i sprovede sistemske promene u zemlji. Iz navedenih razloga neće glasati za ovaj predlog zakona i smatra da je jedino rešenje smena vlasti na hitnim građanskim izborima.

Tatjana Manojlović mišljenja je da se „lažna elita“ izruguje građanima Srbije nakon ispostavljenih zahteva građanskih protesta koji su usledili nakon tragedije u Srbiji. Istakla je nezadovoljstvo time što paralelno sa novom školskom godinom počinje novi rijaliti program na televiziji „Pink“. Dodala je da nestaju čitave građevinske celine, koje su bile delimično ili sasvim kulturna baština i da vlast ne reaguje na to jer je pronašla rupe u zakonu koje omogućavaju investitorima da se dodatno bogate.

Predsedavajući je istakao da se gospođa Manojlović, za razliku od gospođe Grujić, ne pridržava teme tačke dnevog reda, ali da joj daje slobodu da u okviru svog vremena priča o čemu god želi.

Tatjana Manojlović je, u daljem izlaganju, dodala da žali što Demokratska stranka i ona ne mogu glasati za predlog koji je na dnevnom redu, jer je nepoverenje Demokratske stranke i građana prema vlasti toliko veliko da ne mogu glasati ni za jedan zakon, zakonski predlog niti uredbu iza koje stoji Srpska napredna stranka. Postavila je pitanje šta se dešava sa pozorištem „Boško Buha“, zašto još uvek nije raspisan tender za rekonstrukciju tog pozorišta iako je to bilo najavljeno pre četiri meseca. U daljem izlaganju, navela je da se nada da će se RTS kritički i objektivno osvrnuti i dati građanima odgovor na ova važna pitanja.

Predsedavajući je naveo kako je iznenađen zbog toga što dve predstavnice dve opozicione stranke neće glasati za ovu tačku dnevnog reda. Istakao je svoje očekivanje da opozicija podrži ovaj zakon i sporazum jer će on doneti korist Republici Srbiji, kao i Republici Italiji, ali i zbog toga što opozicija pruža deklarativnu podršku glumcima i režiserima i tvrdi da glumci i režiseri po pravilu podržavaju njih. Dalje je naveo da vlast donošenjem ovog zakona pokazuje svoju brigu o glumcima i režiserima, deklarisali se politički ili ne. Naglasio je da je filmska industrija samo jedna od industrija koje funkcionišu na istim principima, tako da korist od ovog zakona imaju narodi Republike Italije i Republike Srbije. Osvrćući se na navode gospođe Manojlović o ispostavljenim zahtevima na protestima „Srbija protiv nasilja“, istakao je svoje žaljenje što su ti protesti propali, ali da bilo kakvi uspostavljeni zahtevi ili ultimatumi moraju ići kroz institucije, naglasivši da su predstavnici opozicije bili pozvani da to učine. Izneo je svoj predlog opoziciji da glasaju za ovu tačku dnevnog reda, jer ona nema nikakve veze sa politikom. Ukazao je na to da kada je podignut spomenik Borislavu Pekiću opozicija je negativno reagovala, samo zato što je spomenik podigla Srpska napredna stranka, dodavši da je opozicija imala pre toga 12 godina prilike da to učini.

Nataša Tasić Knežević iznela je da će podržati tačku dnevnog reda, jer smatra da je ovaj sporazum veoma bitan za saradnju Republike Srbije i Republike Italije, ističući prijateljske odnose između ove dve države koji datiraju još od vremena Karla Pontija. U daljem izlaganju predstavila je uspeh filma „Black magic“ koji je sa italijanskim producentima rađen u „Košutnjak filmu“, u kojem je i sama učestvovala i navela je da je film postigao veliki uspeh na festivalima kao i to da je srpska kinematografija prepoznata ne samo unutar granica Evrope, već i van njih. Osvrnuvši se na pitanje gospođe Manojlović vezano za pozorište „Boško Buha“, navela je da je grad Beograd uradio čitav projekat rekonstrukcije, za istu dobijena je građevinska dozvola, opredeljena su finsijska sredstva i da pozorište treba da se premesti.

Prof. dr Tamara Milenković Kerković, navela je da ovaj Sporazum nije jedini sporazum koji Republika Srbija ima sa jednom stranom zemljom u oblasti koprodukcije, kao i da su ovakvi sporazumi neophodni i potrebni. Istakla je da kada je u pitanju sam Sporazum, ima tehničku dilemu, a to je da aneks sporazuma nije priložen u dokumentaciji. Takođe je istakla da u tom slučaju ne zna kako će se rešavati sporovi ukoliko do njih dođe, s obzirom da je navedeno da je sve to regulisano pravilima postupka koji je utvrđen u aneksu sporazuma. Dodala je kako smatra da ovaj ugovor predstavlja jedan most kulture i istakla da u njemu stoji da audio-vizuelno delo, odnosno kinematografsko delo, biće priznato kao nacionalno delo Republike Srbije i Republike Italije. Iznela je bitnost sporazuma u oblasti koprodukcije, ali i kako smatra da postoji još bitnih tema koje treba da budu predmet ovakvih sporazuma. U daljem izlaganju, navodi kako arheološko nalazište Ulpijana, blizu Gračanice, Albanci sa KiM proglašavaju svojim arheološkim nasleđem i navodi kako koristi ovu priliku da Ministarstvu kulture skrene pažnju i na to važno pitanje kao i na to da će se uskoro razgovarati o članstvu lažne države Kosovo u UNESKO – u. Takođe je istakla kako smatra da je ovaj sporazum dobar korak, ali da očekuje da će Ministarstvo kulture početi da se bavi stvarima koje su od nacionalnog značaja i da spreči otimanje kulture i kulturnih dobara. Dodala je da se 17 kilometara od Paraćina nalazi nalazište Drenovac, najstarije neolitsko nalazište u Srbiji, a da građani nisu upućeni da se ono na tom mestu nalazi i ko na njemu vrši istraživanja.

Nada Macura navela je da podržava Sporazum o međusobnoj saradnji između Republike Srbije i Republike Italije i ističe da je on bitan korak ka približavanju i negovanju evropskih vrednosti. Dodala je da se slaže sa izlaganjem gospodina Miodraga Ivanovića u vezi sa tim da 55 godina nije bilo inovacija ovog sporazuma. Ukazala je na to kako je italijanska kinematografija, kao jedna od najstarijih kinematografija na svetu, mnogo pružila u oblasti kulture. Navela je i to kako smatra da kultura jedne zemlje uvek treba da bude podignuta na viši nivo i da inovacija ovog sporazuma treba da donese prisniju saradnju sa Republikom Italijom i da se nada da to neće biti jedina zemlja sa kojom će se Republika Srbija kulturno povezati.

Lepomir Ivković istakao je, iz glumačkog ugla, da je verovao da će se ovaj sporazum o filmskoj koprodukciji prihvatiti jednoglasno i da je iznenađen stavovima kolega i koleginica iz drugih političkih opcija. Naveo je kako u današnje vreme u Republici Srbiji dolazi do hiperprodukcije diplomiranih glumaca, kao i to da samo mali broj glumaca ima redovan angažman. Ističe kako je ovaj sporazum izvanredna prilika da veći broj glumaca dobije posao. Dodao je da, kao glumac, koristi ovu priliku da istakne kako je protiv svakog targetiranja i vređanja njegovih kolega bez obzira kog su političkog stava kao i to, da nije bilo Siniše Kovačevića, njegovog političkog protivnika, on ne bi imao nijednu predstavu u Narodnom pozorištu u kojem je proveo 45 godina.

Predsedavajući je naveo da se slaže sa izlaganjem gospodina Ivkovića. Istakao je da je neistinita izjava gospodina Jovanovića kako je on (Nebojša Bakarec) dao izjavu u kojoj uvredljivo govori o srpskoj glumici Svetlani Bojković i da, pošto nema priliku da se obrati medijima po tom pitanju, želi da izjavi da nikada u Narodnoj skupštini ili na nekom drugom mestu nije pominjao gospođu Bojković i da nikada bilo kog glumca, pa ni gospođu Bojković, nije nazvao „šljamom“ ili vređao na bilo koji način. Dodao je da je u maju 2023. izneo podatke ugovora Telekoma o zaradama glumaca i da je to uradio bez želje da bilo koga uvredi, jer su ti podaci javni i predstavljaju činjenice. Naveo je kako očekuje da će se gospodin Jovanović zbog svoje izjave izviniti i da očekuje odgovor, jer takve neistine ne smeju biti plasirane.

Tatjana Manojlović je pozdravila stav gospodina Ivkovića o tome da glumce ne treba targetirati, međutim navodi kako je licemerna njegova izjava da mladi glumci nemaju posla, a za to vreme je glumac Amar Mešić udaljen sa seta serije, koja se godinama prikazuje na jednoj od televizija pod kontrolom vlasti, nakon što se kritički obratio predsedniku države. Dodala je da je potrebno govoriti o nasilju koje se širi sa televizija i štampanih medija, koje su pod kontrolom vlasti kao i da se nada da će zahtevi uspostavljeni od strane građana na protestima „Srbija protiv nasilja“ biti uvaženi. Takođe, dodaje da nisu tačni navodi predsedavajućeg da su ti protesti propali.

Dr Danijela Grujić osvrnula se na raspravu o budžetu, navodeći kako se zalagala za opredeljenje većih sredstava u oblasti kulture za ovu godinu. Naglasila je da veoma poštuje stavove gospodina Ivkovića, ali i da se u ovakvim odlukama u vidu imaju izuzetno zaoštreni odnosi koji postoje u našem društvu. Iznela je da Stranka slobode i pravde, poslanička grupa Pravac Evropa bez obzira na prvenstveni interes ka evrointegracijama, koje imaju veze sa ovim predlogom, neće učestvovati u površnom odnosu koji se gradi prema našoj kulturi, niti u lažnom odnosu prema evropskoj perspektivi Srbije.

Nataša Tasić Knežević istakla je da kada se govori o ovom sporazumu, ne treba akcenat stavljati samo na glumce, već akcenat treba staviti i na sve one koji učestvuju na jednom setu i navodi da je to mnogo ljudi koji njim dobijaju šansu da zarade novac. Iznela je informaciju kako u Narodnom pozorištu trenutno postoji manjak ljudi, kao i da u Ateljeu 212 postoji manjak tehnike koja je neophodna da bi glumci mogli da izvedu jednu predstavu. Navodi kako su upravo zbog takvih okolnosti neophodni okakvi sporazumi. Takođe, ističe da je ovo i pitanje scenografa i režisera i da i njima treba dati priliku da se ostvare kroz koprodukciju sa italijanskim kolegama. Dodaje da ovaj sporazum doprinosi poboljšanju svih umetnika, ne samo u Srbiji već i van granica Srbije i da bi volela da se takvi sporazumi ostvare i za druge produkcije, konkretno operu i balet.

Tamara Milenković Kerković izjavila je da je u razgovoru sa predstavnikom iz Ministarstva kulture utvrdila da Sporazum koji joj je dostupan ipak sadrži aneks. Takođe navodi da podržava pozive na jedinstvo što se tiče ovog sporazuma, dok sa druge strane nije dobro ovaj sporazum shvatati kao stranu investiciju, već on treba da bude nešto više, da promoviše srpsku kulturu i zbog toga je predložila da se takvi sporazumi ostvaruju i za neke druge oblasti kulture. Uputila je kritiku predsedavajućem po pitanju izjave o gospodinu Aleksandru Jovanoviću.

Predsedavajući je istakao da je on zamenik predsednika Odbora za kulturu i informisanje i to da od kada je gospodin Siniša Kovačević u maju 2023. podneo ostavku na mesto predsedavajućeg i na mesto člana odbora, nije preduzeo nikakvu radnju da postane predsednik odbora, niti će. Dodao je da Srpska napredna stranka ostaje pri sporazumu pre konstituisanja i da mesto predsednika Odbora za kulturu i informisanje pripada opoziciji. Izneo je kako se nada da će opozicija, odnosno stranka koja je predložila predsednika – iako se rasformirala, da smogne snage da predloži novog predsednika Odbora. Takođe, ističe da je predviđenih pola miliona dinara godišnje izdvojeno samo za koprodukciju sa Italijom, dok ukoliko se ostvare slične koprodukcije sa nekom drugom državom i za njih će biti opredeljena posebna sredstva. Naveo je i da su ulaganja u filmove i serije od 2012. godine 100 puta veća nego u periodu pre toga.

Odbor je jednoglasno (deset „za“, dvoje „uzdržano“ i dvoje „nije glasalo“) odlučio da predloži Narodnoj skupštini da prihvati Predlog zakona o potvrđivanju sporazuma o filmskoj koprodukciji između Vlade Republike Srbije i Vlade Republike Italije, u načelu.

Odbor je, jednoglasno (deset „za“, jedan „uzdržan“ i troje „nije glasalo“) usvojio predlog da se za izvestioca Odbora na sednici Narodne skupštine RS odredi Nebojša Bakarec, zamenik predsednika Odbora.

Sednica je završena u 13,10 časova

SEKRETAR ZAMENIK PREDSEDNIKA

 Dana Gak Nebojša Bakarec